KIRJALLINEN KYSYMYS E-2833/00

esittäjä(t): W.G. van Velzen (PPE-DE) komissiolle

(8. syyskuuta 2000)

Aihe: Luottokorttipetokset Internetissä

On todettu, että Internetin kautta tehtävässä kaupassa tehdään enemmän luottokorttipetoksia kuin perinteisessä luottokorttikaupassa. Suuret luottokorttiyhtiöt vahvistavat, että tämä on suuri ongelma, joka saattaa vaarantaa luottamuksen uuteen Internet-talouteen ja sen kehittymisen edelleen.

1. Voiko komissio antaa selvityksen tämänhetkisestä tilanteesta alalla (kuinka paljon ilmoituksia Internetin kautta tehdyistä luottokorttipetoksista tehdään ja samat tiedot perinteisessä luottokorttikaupassa)? Voiko komissio vahvistaa, että Internetin kautta tehtävässä kaupassa esiintyy noin kolme kertaa enemmän petoksia kuin perinteisessä luottokortilla tehdyssä kaupassa?

2. Katsooko komissio, että nämä luottokorttipetokset todella haittaavat sähköisen kaupankäynnin ja eEuropen kehitystä? Miten komissio aikoo rajoittaa haittavaikutukset minimiin? Kuinka komissio takaa, mainittu ongelma huomioon ottaen, erityisessä tieto- ja viestintäpolitiikkaa koskeneessa Lissabonin huippukokouksessa muotoiltujen tavoitteiden toteuttamisen?

3. Kuinka komissio estää sen, että ei luoda estettä tai jopa epäsuotuisaa kilpailutilannetta Internetissä toimiville kaupoille, joiden on maksettava luottokorttiyhtiöille tavallisia kauppoja korkeampi komissiopalkkio johtuen näistä petoksista ja siitä, että luottokorttiyhtiöt siirtävät petoksista aiheutuvat kustannukset Internetissä toimiville kaupoille? On myös otettava huomioon, että Internetissä toimivien kauppojen on investoitava yhä enemmän kalliisiin petosvakuutuksiin ja maksuliikenteen suojaamiseen sekä absoluuttisin summin katsottuna että suhteessa tavanomaisiin kauppoihin.

Frederik Bolkesteinin komission puolesta antama vastaus

(6. marraskuuta 2000)

1. Komissiolla ei ole yksityiskohtaisia tilastotietoja Internetissä tehdyistä luottokorttipetoksista. Maksukorttijärjestelmistä saaduissa tiedoissa erotellaan vain paikan päällä suoritetut maksut ja etämaksut. Etämaksuja ei jaotella online-tapahtumiin ja postitse, puhelimitse tai faksitse suoritettaviin maksuihin. Näin ollen komissio ei voi vahvistaa parlamentinjäsenen mainitsemia tilastotietoja.

2. Komissio myöntää, että erityisesti luottokorttien käyttöön liittyvien Internetissä tehtyjen maksuvälinepetosten yleistyminen heikentää kuluttajien luottamusta ja saattaa haitata sähköisen kaupankäynnin kasvua. Komissio toteuttaa Lissabonissa kokoontuneen Eurooppa-neuvoston kokouksessa asetettujen tavoitteiden mukaisesti joukon hankkeita, joista mainittakoon erityisesti muihin maksuvälineisiin kuin käteisrahaan liittyvien petosten ja väärennysrikosten torjunnasta annettava tiedonanto. Tiedonannossa käsitellään Internetissä tehtäviä maksuvälinepetoksia ja käynnistetään konkreettisia toimenpiteitä sisältävä petostentorjunnan toimintasuunnitelma. Lisäksi komissio toteuttaa osana eEurope-toimintasuunnitelmaa erityistoimia, joilla parannetaan Internetin ja älykorttien turvallisuutta. Etämyyntidirektiivin (kuluttajansuojasta etäsopimuksissa 20 päivänä toukokuuta 1997 annettu Euroopan parlamentin ja neuvoston direktiivi 97/7/E(1) 1, joka tuli voimaan kesäkuussa 2000) 8 artiklassa säädetään kuluttajan mahdollisuudesta pyytää maksun peruuttamista ja saada hyvitys maksetuista maksuista, jos maksukorttia on käytetty väärin etäsopimusten yhteydessä. Tätä säännöstä sovelletaan myös Internetissä tehtyihin korttimaksuihin. Tulevassa tiedonannossa käsitellään turvallisemman tietoyhteiskunnan luomista, johon pyritään kehittämällä verkkojen tietoturvaa ja torjumalla tietokonerikollisuutta. Tiedonannossa hahmotellaan lainsäädännöllisiä ja muita toimenpiteitä, joilla parannetaan Internetin tietoturvaa. Komissio tutkii myös korttitapahtumien palautuksissa (chargeback) nykyisin käytettäviä järjestelmiä, joita korttien liikkeeseenlaskijat ovat perustaneet kaupalliselta pohjalta tai lainsäädännön vaatimusten vuoksi, ja joita petoksen uhreiksi joutuneet kuluttajat voivat hyödyntää.

3. Komissio on tietoinen vaikeuksista, joita vähittäissektori kohtaa maksuvälinepetosten vuoksi erityisesti online-myynnissä. Petostentorjunnasta annettavan tiedonannon yhtenä tavoitteena on edistää online-maksujärjestelmien turvallisuutta, jolloin sekä kuluttajien että kauppiaiden edut voidaan turvata.

(1) EYVL L 144, 4.6.1997.